KIRJALLINEN KYSYMYS E-2588/01 esittäjä(t): Laura González Álvarez (GUE/NGL) komissiolle. Maantäyttöhanke Vigon lahdella Galiciassa (Espanja).



Virallinen lehti nro 115 E , 16/05/2002 s. 0128 - 0129



KIRJALLINEN KYSYMYS E-2588/01 esittäjä(t): Laura González Álvarez (GUE/NGL) komissiolle (25. syyskuuta 2001) Aihe: Maantäyttöhanke Vigon lahdella Galiciassa (Espanja) Vigon lahdella sijaitsevien Randen salmen ja San Simónin lahdelman suojelemiseksi perustettu kansalaisjärjestö on tehnyt maantäyttöhanketta koskevan valituksen. 300 000 neliömetrin suuruinen alue lahden rannalla aiotaan täyttää teollisuusalueen perustamista varten. Tämän hankkeen toteutuminen merkitsisi eläimistön, kasviston, runsaan kala- ja äyriäiskannan sekä maiseman tuhoutumista. Siten menetettäisiin mahdollisuudet todelliseen kestävään kehitykseen tulevaisuudessa. Eikö komissio katso, että seuraavien direktiivien määräyksiä rikotaan: - ympäristövaikutusten arvioinnista annettu direktiivi 85/337/ETY(1) - luonnonvaraisten lintujen suojelusta annettu direktiivi 79/409/ETY(2) - luontotyyppien sekä luonnonvaraisen eläimistön ja kasviston suojelusta annettu direktiivi 92/43/ETY(3) - ympäristöä koskevan tiedon saannin vapaudesta annettu direktiivi 90/313/ETY(4) Voiko komissio tutkia, noudatetaanko näitä direktiivejä asianmukaisesti? Voiko komissio selvittää, onko tälle hankkeelle myönnetty yhteisön rahoitusta? (1) EYVL L 175, 5.7.1985, s. 40. (2) EYVL L 103, 25.4.1979, s. 1. (3) EYVL L 206, 22.7.1992, s. 7. (4) EYVL L 158, 23.6.1990, s. 56. Margot Wallströmin komission puolesta antama vastaus (12. marraskuuta 2001) Komissio ei ole tietoinen arvoisan parlamentin jäsenen esittämistä seikoista. Komissio on kuitenkin varmistanut, että Espanjan viranomaiset ovat sisällyttäneet kyseisen alueen (Enseada de San Simón ES1140016) yhteisön tärkeänä pitämien alueiden kansalliseen luetteloon ja liitettäväksi Natura 2000 -verkostoon luontotyyppien sekä luonnonvaraisen eläimistön ja kasviston suojelusta 21 päivänä toukokuuta 1992 annetun neuvoston direktiivin 92/43/ETY mukaisesti. Tiettyjen julkisten ja yksityisten hankkeiden ympäristövaikutusten arvioinnista 27 päivänä kesäkuuta 1985 annetun neuvoston direktiiviin 85/337/ETY(1) osalta on tärkeää huomata, että direktiivin 2 artiklan mukaan on toteutettava kaikki tarpeelliset toimenpiteet sen varmistamiseksi, että ennen luvan myöntämistä arvioidaan niiden hankkeiden vaikutukset, joilla etenkin laatunsa, kokonsa tai sijaintinsa vuoksi todennäköisesti on merkittäviä ympäristövaikutuksia. Direktiivin 4 artiklan 2 kohdassa säädetään, että ne hankkeet, jotka kuuluvat liitteen II kohdassa 10 a) mainittuihin luokkiin, esimerkiksi kyseisen kirjallisen kysymyksen aiheena olevat teollisuusalueiden kehittämishankkeet, on arvioitava, jos jäsenvaltiot toteavat niiden laadun sitä vaativan. Ympäristöä koskevan tiedon saannin vapaudesta 7 päivänä kesäkuuta 1990 annetun neuvoston direktiivin 90/313/ETY 3 artiklassa säädetään, että viranomaisia vaaditaan saattamaan ympäristöön liittyvä tieto kaikkien luonnollisten henkilöiden tai oikeushenkilöiden saataville näiden pyynnöstä ja näiden tarvitsematta osoittaa, että asia koskee heitä. Kyseisen artiklan 4 kohdassa täsmennetään, että viranomaisen on vastattava tietoja pyytävälle henkilölle mahdollisimman pian ja viimeistään kahden kuukauden kuluessa. Kieltäytyminen antamasta pyydettyjä tietoja on perusteltava ja kieltäytymisen perusteena tulee olla jokin 3 artiklan 2 ja 3 kohdissa säädetyistä poikkeuksista. Komissio ei pysty pelkästään parlamentin jäsenen antamien tietojen perusteella ottamaan kantaa siihen, ovatko Espanjan viranomaiset toimineet edellä mainitun direktiivin 90/313/ETY säännösten vastaisesti. Vaikka direktiivin säännöksiä rikkonut viranomainen kieltäytyisi antamasta pyydettyjä tietoja, niitä pyytänyt henkilö voi hakea asiaan muutosta direktiivin 4 artiklan ja Espanjan kansallisen lainsäädännön mukaisesti. Joka tapauksessa komissio on pyytänyt Espanjan viranomaisilta huomioita parlamentin jäsenen esille tuomista seikoista. Näin komissio pyrkii vahvistamaan sen, että kyseisessä tapauksessa noudatetaan yhteisön oikeutta. Komission on myös tiedustellut viranomaisilta, onko kyseiselle hankkeelle myönnetty yhteisön rahoitusta. (1) Sellaisena kuin se on muutettuna 3 päivänä maaliskuuta 1997 annetulla neuvoston direktiivillä 97/11/EY, EYVL L 73, 14.3.1997.